《上知府大同王太尉》
宋代·魏野

履历三朝五十春，坐棠难见辍元臣。
分茅已是无双将，折桂兼为第一人。
郡邑暂时劳抚恤，华夷尅日望陶钧。
下车未暇求民瘼，先向东郊访隐沦。

作者简介：（960—1020）陕州陕县人，字仲先，号草堂居士。不求仕进，自筑草堂，弹琴赋诗其中。真宗大中祥符四年，帝祀汾阴，与表兄李渎同被举荐，上表以病辞，诏州县常加存抚。与王旦、寇准友善，常往来酬唱。为诗精苦，有唐人风格，多警策句。有《东观集》、《草堂集》。